呢版有傳統蒙古文字母，部分作業系統、網頁瀏覽器需要特殊字母或符號嘅支援先睇到，否則可能出現未成連字嘅字母或其他符號。

呢版有滿文字母，部分作業系統、網頁瀏覽器需要特殊字母或符號嘅支援先睇到，否則可能出現未成連字嘅字母或其他符號。

**土爾扈特**（扈讀戶，粵拼：tou2 ji5 wu6 dak6；托忒蒙文：**ᡐᡆᠷᡎᡆᡇᡑ**；斯拉夫字：**Торгоуд**，拉丁化：*Torgoud*；傳統蒙文：**ᠲᠣᠷᠭᠤᠳ**，中蒙聯合轉寫：Torgud，內蒙標準口語音標：[tɔrɡʊːd]，外蒙斯拉夫蒙文：**Торгууд**，拉丁化：*Torguud*；字面意思係「絲綢」或者「近衛軍」；滿文：**ᡨᡠᡵᡤᡡᡨ**，穆麟德：*Turgūt*；普通話拼音：Tǔ'ěrhùtè）係個蒙古遊牧民族，屬漠西蒙古，佢哋認克烈部首領王汗做佢先祖，曾經喺17世紀初西遷去伏爾加河下游，1771年東歸中國，今日佢哋嘅族人分居新疆、俄羅斯伏爾加河下游兩地，喺俄羅斯佢哋叫卡爾梅克人（俄文：Калмыки，拉丁化：Kalmyki）。

族源
--

蒙古喺13世紀興起之後，就有體系龐雜嘅眾多部族，從北亞到東歐嘅草原大漠都有蒙古部族。明末清初時，咁多個部族按地理位置、大致以外蒙南部分界，分成漠南、漠北、漠西三大部。土爾扈特部就屬漠西蒙古，同準噶爾、和碩特、杜爾伯特合稱漠西四部，喺天山以北、阿爾泰山以南、巴爾喀什湖以東以南遊牧，其中土爾扈特部喺塔城一帶。

漠西蒙古又有音譯名，元明清三代文獻譯名唔同，有厄魯特（清）、衛拉特（清）、瓦剌（明）、斡亦剌惕（元），斯拉夫蒙文係Ойрад、拉丁寫法係Oirad。蒙古族有兩個來源：「草原百姓」（斡亦剌惕）「林中百姓」（不里牙惕）。佢哋嘅前史追到八九世紀嘅九姓韃靼，而先祖則係王汗率領嘅克烈部。克烈喺元代文獻作「客列亦惕」，意思係「包圍」「警衞」，而王汗家族又真係有人做過成吉思汗嘅護衛，而土爾扈特啲土話入面，「護衛軍」就叫土爾扈特，而家有考據認，克烈部喺12世紀時喺蒙古高原北部遊牧，王汗作為成吉思汗嘅契爺保護過佢，後來成吉思汗擊敗克烈部，於是部族四散，有部分西遷，改名爲土爾扈特部。

關於族名，又有遞種講法。據《土爾扈特王統記》，喺土爾扈特第五任領主奇旺嘅時代，奇旺話「去瓦剌嘅土地，去睇下啲牧地、汗王、領主哋」，派遣圖蘇率領六個人去瓦剌之地。佢哋到咗瓦剌後，瓦剌領袖脫歡太師接見佢哋，因爲佢哋身姿優美，脫歡太師驚歎話「你哋咁大隻嘅身體，真係優秀嘅國民呀」，因爲噉，後來稱呼做「土爾扈特」，意思係「身體大隻嘅人」。

西遷
--

17世紀以來，準噶爾部勢力擴張，當時準噶爾首領巴圖爾琿台吉取代和碩特首領地位，成為霸主，企圖吞併土爾扈特部，於是兩部衝突。土爾扈特部爭唔過，就走咗去額爾齊斯河上游，不過喺呢度佢哋又受沙俄威脅，於是17世紀30年代繼續西遷，去到烏拉爾河、伏爾加河一帶遊牧。

當時呢帶無人控制，同時水草幾好，佢哋就喺度建立自己嘅汗國。之所以噉，在於呢度曾經係欽察汗國核心，呢個汗國冧咗後，歸阿斯特拉罕汗國，16世紀50年代屬沙俄，因為長期戰亂，呢度原先嘅牧民走曬，俄國一時無人力來開發經營。之後俄國經歷20年混亂，1618年羅曼諾夫王朝先穩定到國家，而呢個王朝又長期集中對付西面強國波蘭，於是就無理到伏爾加河下游地方，於是土爾扈特部乘機入到去呢度立國。不過正因如此，沙俄聲稱係佢嘅屬國。

土爾扈特部西遷之後，重同漠西蒙古聯絡，重向大清進貢，派人入藏煎茶禮佛，清朝皇帝亦派使團去過佢度，1712年康熙派使團用兩年時間穿過西伯利亞去探佢哋。

東歸
--

土爾扈特汗國開國無耐，沙俄就注意到佢哋，於是企圖控制。沙俄靠武力逼佢哋屈服，攞咗汗王冊封權，插手貴族議事會，干涉汗國內政。同時嗌哥薩克人（東歐以俄羅斯人、烏克蘭人為主嘅遊牧民族）東遷，侵佔汗國牧地。當地人最憎在於沙俄想逼佢哋由喇嘛教改宗東正教。

1761年，渥巴錫登基，呢時沙俄係好戰女王耶卡謝蓮娜二世當位，爲咗爭港口同掠地，沙俄同土耳其係噉打仗，一方面沙俄盤削土爾扈特，另一方面喺度徵兵，幾年落來死咗過萬人。當地怨聲載道，因為啲後生死喺同自己無關嘅戰場，於是啲人想返中國。

準備之後，1771年初決意起義歸鄉，而呢時佢哋喺當地大約住咗過半世紀。原本想伏爾加河結冰先啟程，不料沙俄發覺佢哋計劃，於是提早起行。因為條河未結冰，伏爾加河西面一萬幾部眾東歸唔到，最終留喺當地，成為卡爾梅克人。

而東岸起行嘅人數有17萬人，合計3萬戶。佢哋走時帶走曬帶得嘅嘢，而帶唔走嘅牧村、宮帳燒曬，以表決心。

土爾扈特人走佬嘅消息好快傳到聖彼得堡，耶卡謝蓮娜二世即刻派哥薩克騎兵追堵，仲指示哈薩克人沿途狙擊。所以一路上佢哋身經百戰，死傷慘重，入咗哈薩克之後，畀哈薩克兵襲擊，其中一次激戰就折兵九千；今日哈薩克嘅奧琴峽谷係東歸必經之地，不過哥薩克人已經佔咗，佢哋就一面正面攻擊，另一支後面包抄來脫險。當佢哋穿過哈薩克，兜巴爾喀什湖南邊，入到戈壁沙漠，因為缺水草，死咗好多畜牲，於是食物唔夠，剩低嘅畜牲又有病，人食咗又得瘟疫。

遷徙咗半年之後佢哋先到咗新疆伊犁。據載，當初出發17萬人，「其至伊犁者，僅以半計」。

東歸之後，乾隆喺河北承德避暑山莊接見渥巴錫，親自寫咗《土爾扈特全部歸順記》同《優恤土爾扈特部眾記》，喺避暑山莊立碑。

而家
--

而家國內土爾扈特人大約有10萬，大部分喺新疆巴音郭楞蒙古自治州、伊犁哈薩克自治州，基本重係經營畜牧業。

當年留喺伏爾加河西岸嘅土爾扈特人，畀俄羅斯稱做卡爾梅克人，成立卡爾梅克共和國，而家係俄羅斯聯邦一部分。

相關
--

1993年佢哋東歸嘅古仔拍成電影《東歸英雄傳》，2008年又拍成同名電視劇。

註
-

1. ↑  「土爾扈特」（傳統蒙文：ᠲᠤᠷᠭᠤᠳ，中蒙聯合轉寫：Torgud）嘅詞根係ᠲᠣᠷᠭ᠎ᠠ（torg\_a），詞根意思係「絲綢」；呢個詞衍生出ᠲᠤᠷᠭᠠᠨ  
ᠴᠡᠷᠢᠭ（torgan čerig），意思係「近衛軍」，由ᠲᠤᠷᠭᠠᠨ（torgan；絲綢）同ᠴᠡᠷᠢᠭ（čerig；軍）合成，出自中文「錦衣衛」。
2. ↑  呢個係根據戈壁沙漠，按地理位置劃分。一般分蒙古爲東西兩大部，東部蒙古即中央蒙古，西部蒙古以衛拉特（大明叫**瓦剌**）爲主。因爲蒙古嘅部族好大，劃分有各種，所以情況比較複雜。比如清代蒙古劃分爲二十四部嘅內札薩克蒙古、四部嘅外蒙古、九部嘅科布多、兩個旗嘅西套蒙古、五部嘅青海蒙古、重有啲散部。真係按位置分，漠西唔止四部，諸如輝特等屬科布多嘅都會劃入。
3. ↑  書名譯自日文《トルグート王統記》。原書嘅蒙古文名好長，係《ᠦᠨᠡᠨ  
ᠰᠦᠰᠦᠭᠲᠦ  
ᠬᠠᠭᠤᠴᠢᠨ  
ᠲᠤᠷᠭᠤᠳ  
ᠪᠠ᠂  
ᠪᠠᠰᠠ  
ᠴᠢᠩ  
ᠰᠡᠳᠬᠢᠯᠲᠦ  
ᠰᠢᠨ᠎ᠡ  
ᠲᠤᠷᠭᠤᠳ  
ᠠᠶᠢᠮᠠᠭ ᠤᠨ  
ᠬᠠᠭᠠᠨ  
ᠨᠤᠶᠠᠳ ᠤᠨ  
ᠤᠭ ᠦᠨᠳᠦᠰᠦᠨ ᠦ  
ᠢᠯᠡᠳᠬᠡᠯ  
ᠲᠤᠤᠯᠢ ᠶᠢᠨ  
ᠪᠢᠴᠢᠭ  
ᠪᠤᠢ》，中蒙轉寫係Ünen（真） süsügtü（有信仰嘅） xagučin（舊） Torgud（土爾扈特） ba,（及） basa（亦） čing（誠） sedxiltü（有心嘅） sin\_e（新） Torgud（土爾扈特） ayimag-un（部-嘅） xagan（皇帝） noyad-un（官員-嘅） ug ündüsün-ü（根源-嘅） iledxel（報告） tuuli-yin（史詩-嘅） bičig（書） bui（有），粵文譯係《有真信仰嘅舊土爾扈特、以及同樣有誠心嘅新土爾扈特部嘅汗王領主表奏家世嘅史詩之書》，日文論文中爲咗簡化而幫佢起咗噉嘅書名。
4. ↑  傳統蒙古文：ᠬᠢᠪᠠᠩ，中蒙轉寫：Xibang；「奇旺」係中文文獻名。
5. ↑  轉譯自日文內容：「オイラトの土地に行って、牧地やハーンや領主たちを見て来い。」
6. ↑  傳統蒙古文：ᠲᠤᠱᠠᠭᠤᠷ，中蒙轉寫：Tošagur；「圖蘇」係用粵音暫譯自傳統蒙文嘅現代讀音[tʊʃʊr]。
7. ↑  傳統蒙古文：ᠲᠣᠭᠠᠨ  
ᠲᠠᠶᠢᠱᠢ，中蒙轉寫：Togan Tayiši；「脫歡太師」係中文文獻名。
8. ↑  蒙古文原文：ᠲᠠ ᠨᠠᠷ  
ᠶᠠᠭᠤᠨ  
ᠶᠡᠬᠡ  
ᠲᠤᠷᠤᠭ  
ᠪᠡᠶ᠎ᠡ  
ᠲᠡᠢᠨ᠂  
ᠰᠠᠶᠢᠬᠠᠨ  
ᠤᠯᠤᠰ  
ᠪᠤᠢ，中蒙轉寫：ta nar（你哋） yagun（何其） yexe（大） turug（壯） bey\_e（身體） tein,（噉） sayixan（好） ulus（國） bui（呀）。日文對譯：「汝らは何という大きな身体をしている、立派な国民であることか」。
9. ↑  按照呢種講法，「土爾扈特」（ᠲᠣᠷᠭᠤᠳ，Torgud）變化自ᠲᠤᠷᠤᠭ ᠤᠳ（Turug-ud），ᠲᠤᠷᠤᠭ（turug）嘅意思係「高大、龐大、巨大、肥大、粗壯」， ᠤᠳ（-ud）係個表示事物複數形式嘅詞尾，合埋嘅意思就係「啲大隻嘅嘢」，日文對譯係「大きな身体の者たち」。

攷
-

1. ↑  "ВПН 2010" (俄文). 原著喺2020年4月30號歸檔. 喺2015年4月4號搵到.
2. ↑  "Asiaharvest.org" (PDF) (英文). 原著 (PDF)喺2012年7月10號歸檔. 喺2015年4月4號搵到.
3. ↑  "Монгол улсын хүн амын 2010 оны улсын тооллогын дүн" (蒙古文). 烏蘭巴托統計局. 2011年11月11號. 喺2015年4月4號搵到.
4. ↑  土爾扈特部東歸：蒙古騎兵與哥薩克的較量[*失咗效嘅鏈*]
5. ↑  土爾扈特部──互動百科
6. 1 2 3 4 5  宮脇淳子. 〈モンゴル国立中央図書館所蔵「トルグート王統記」について（喺蒙古國立中央圖書館所藏嘅《土爾扈特王統記》）〉 (PDF) (日文). 東京外國語大學大學院地域文化研究科.